༄༅། །དག་ཡིག་ངག་སྒྲོན་གྱི་མཚན་དོན་དང་ས་བཅད་བཞུགས་སོ། །མི་ཕམ་མགོན་པོའི་ཞལ་ནས། རིག་པའི་གནས་ལྔ་དག་ལ་བརྩོན་པར་མ་བྱས་ན། །འཕགས་མཆོག་གིས་ཀྱང་ཐམས་ཅད་མཁྱེན་ཉིད་མི་འགྱུར་ཏེ། །དེ་ལྟ་བས་གཞན་དང་ཚར་གཅོད་རྗེས་འཛིན་དང་། །བདག་ཉིད་ཀུན་ཤེས་བྱ་ཕྱིར་དེ་ལ་དེ་བརྩོན་བྱ། །ཞེས་གསུངས་པ་ལྟར། འབྲས་བུའི་མཆོག་རྣམ་པ་ཐམས་ཅད་མཁྱེན་པའི་གོ་འཕང་དོན་དུ་གཉེར་བའི་གང་ཟག་ཤེས་ལྡན་དག་གིས། །ཀུན་མཁྱེན་ཐོབ་པའི་དངོས་རྒྱུ་ཐུན་མོང་མ་ཡིན་པ་བཅུ་ཕྲག་རིག་པའི་གནས་ལ་མཁས་པར་བྱ་དགོས་ཏེ། ས་པཎ་གྱིས། རང་བློ་ཤེས་བྱ་ཀུན་ལ་མ་སྦྱངས་ན། །ཐམས་ཅད་མཁྱེན་པ་ནམ་མཁའི་མཐའ་ལྟར་རིང་། །ཞེས་གསུངས་པ་ལྟར། དེ་ཡང་རྗོད་བྱེད་ཚིག་གི་འཁྲུལ་པ་ཚར་གཅོད་པ་སྒྲ་རིག་པ་དང་། བརྗོད་བྱ་དོན་གྱི་འཁྲུལ་པ་ཚར་གཅོད་པ་ཚད་མ་རིག་པ་གཉིས། ཕྱི་ཐབས་མཁས་ཀྱི་གདུལ་བྱ་སྤྱིར་རྗེས་སུ་བཟུང་བ་བཟོའི་རིག་པ་དང་། ནང་སྨན་བཅོས་ཀྱི་བྱེ་བྲག་ནད་པ་རྗེས་སུ་བཟུང་བ་གསོ་བ་རིག་པ་གཉིས། རང་ཉིད་ཀུན་མཁྱེན་ཐོབ་པའི་ཕྱིར་ནང་དོན་རིག་པ་མདོ་སྡེ་སྣོད་གསུམ་དང་སྔགས་རྒྱུད་སྡེ་བཞི་སྟེ་མདོ་རྒྱུད་དགོངས་འགྲེལ་དང་བཅས་གཅིག་ཏུ་བསྡོམས་པས་རིག་པའི་གནས་ཆེན་ལྔ་དང་། དེ་ལས་འཕྲོས་པ་སྒྲ་རིག་པའི་ཡན་ལག་ཏུ་གྱུར་པ་སྐད་རིགས་ལ་མི་རྨོངས་པར་བྱེད་པ་ཟློས་གར་གྱི་རིག་པ། ཚིག་བཅད་ལ་མི་རྨོངས་པར་བྱེད་པ་ལྕི་ཡང་སྡེབ་སྦྱོར་གྱི་རིག་པ། ཚིག་རྒྱན་ལ་མི་རྨོངས་པར་བྱེད་པ་སྙན་ངག་གི་རིག་པ། མིང་གི་རྣམ་གྲངས་ལ་མི་རྨོངས་པར་བྱེད་པ་མངོན་བརྗོད་ཀྱི་རིག་པ། གྲངས་ལ་མི་རྨོངས་པར་བྱེད་པ་སྐར་རྩིས་ཀྱི་རིག་པ་སྟེ། རིག་པའི་གནས་ཆུང་ལྔ་ཞེས་གྲགས་ཤིང་། མདོར་ན་བཅུ་ཕྲག་རིག་པའི་གནས་ཐམས་ཅད་ལ་བསླབ་པར་བྱ་དགོས་པ་ལས། ཐོག་མར་སྒྲ་རིག་པའི་ཡན་ལག་ཏུ་གྱུར་པ་བོད་གངས་ཅན་པའི་སྐད་དང་མཐུན་པའི་ཐ་སྙད་བརྡ་དག་གི་བསྟན་བཅོས་རྣམས་ལ་བསླབ་པར་བྱ་དགོས་ཏེ། རྗེ་དྷརྨ་ཀཱ་རས། གྲགས་པའི་གཏེར་གྱུར་ཡོན་ཏན་བྱེ་བའི་མཛོད། །མཁས་པའི་ཁང་བཟང་རྩེ་མོར་འཛེག་འདོད་ན། །བརྡ་དང་ཐ་སྙད་རྣམ་པར་སྦྱོར་བ་ཡི། །འཛེག་སྐས་འདི་ལ་མ་བརྟེན་ཐབས་གཞན་ཅི། །ཞེས་གསུངས་པ་ལྟར། ཐ་སྙད་བརྡ་དག་གི་བསྟན་བཅོས་དེ་ལ་ཡང་། སྙེ་ཐང་པའི་གངྒཱ་མ། གཙང་ནག་པོའི་བདུད་རྩི་ཆུ་རྒྱུན། སྟག་སྟོན་པའི་འོད་ཟེར་བརྒྱ་པ། བུམ་སྟོན་པའི་སྒྲ་དོན་རྒྱ་མཚོ། བྱ་གླིང་པའི་སྨྲ་རྒྱན། བསམ་སྡིངས་པའི་འཁྲུལ་སྤོང་། ཞྭ་ལུང་པའི་ཟ་མ་ཏོག །སྣར་ཐང་པའི་ལི་ཤིང་གུར་ཁང་། དཔལ་ཁང་པའི་ངག་སྒྲོན། རྩིས་ཟུར་པའི་སྒྲོན་གསལ། འབི་ལུང་པའི་དག་ཡིག་ཀུན་བསྡུས། དགེ་རིན་པའི་བརྡ་དག་འཕྲུལ་གྱི་ལྡེ་མིག་སོགས་མཁས་དབང་དུ་མའི་བསྟན་བཅོས་མང་དུ་བཞུགས་པ་ལས། སྐབས་འདིར་དཔལ་ཁང་ལོ་ཙཱ་བའམ་མཚན་གཞན་ངག་དབང་ཆོས་ཀྱི་རྒྱ་མཚོ་དབྱངས་ཅན་སྙེམས་པའི་སྡེ་ཞེས་བྱ་བ་སྒྲ་རིག་གནས་ལ་མཁས་པའི་རྩེ་མར་སོན་པ་གང་འདི་ཉིད་ཀྱིས་མཛད་པའི་བསྟན་བཅོས་མཁས་པའི་ངག་གི་སྒྲོན་མ་འདི་ཉིད་འཆད་ཉན་སྒོ་ནས་གཏན་ལ་འབེབས་པར་བྱེད་པ་ལ་བསྡུས་པའི་དོན་གསུམ། ཐོག་མར་གཞུང་དོན་ངོས་འཛིན་གྱི་མཚན་སྨོས་པ། བར་དུ་མཚན་དེ་ལྡན་གྱི་གཞུང་བརྗོད་པ། མཐར་བརྗོད་པ་མཐར་ཕྱིན་གྱི་བྱ་བའོ། །དང་པོ་ལ་གསུམ། མཚན་དོན་དངོས་དང་། མཆོད་པར་བརྗོད་པ། བརྩམ་པར་དམ་བཅའ་བའོ། །དང་པོ་ནི། ན་མོ་སོགས་ནས་ཞེས་བྱ་བའི་བར་གྱིས་བསྟན། གཉིས་པ་ལ་བཞི། སྟོན་པ་ཐུགས་རྗེས་ཅན་ལ་མཆོད་པར་བརྗོད་པ། ལྷག་པའི་ལྷ་རྗེ་བཙུན་འཇམ་དཔལ་དབྱངས་ལ་མཆོད་པར་བརྗོད་པ། ཤེས་རབ་ཀྱི་ལྷ་དབྱངས་ཅན་མ་ལ་མཆོད་པར་བརྗོད་པ། རྒྱ་དང་བོད་ཀྱི་མཁས་པ་རྣམས་ལ་མཆོད་པར་བརྗོད་པ་དང་བཞིའོ། །དང་པོ་སྟོན་པ་ཐུགས་རྗེས་ཅན་ལ་མཆོད་པར་བརྗོད་པ་ལ་གཉིས། མདོར་བསྡུས་པའི་སྒོ་ནས་མཆོད་པར་བརྗོད་པར་དང་། སླར་ཡང་ཡོན་ཏན་བརྗོད་པའི་སྒོ་ནས་རྒྱས་པར་བསྟན་པའོ། །དང་པོ་ནི། ཡང་དག་སོགས་ཀྱིས་བསྟན། གཉིས་པ་ནི། རྒྱལ་ཀུན་སོགས་ཀྱིས་བསྟན། གསུམ་པ་ནི། ཡེ་ཤེས་སོགས་ཀྱིས་བསྟན། བཞི་པ་ནི། སྔོན་མེད་སོགས་ཀྱིས་བསྟན། གསུམ་པ་བརྩམ་པར་དམ་བཅའ་བ་ནི། བློ་གྲོས་སོགས་ཀྱིས་བསྟན་ཏོ། །གཉིས་པ་བར་དུ་མཚན་ལྡན་གྱི་གཞུང་བརྗོད་པ་ལ་གསུམ། སྦྱར་གཞི་ཡི་གེའི་རྣམ་བཞག་རྒྱས་པར་བཤད་པ། སྦྱོར་ཚུལ་ཚིག་ཕྲད་ཀྱི་རྣམ་དབྱེ་བསྡུས་ཏེ་བསྟན་པ། ཡི་གེའི་སྦྱོར་བ་ལ་འཁྲུལ་པ་སྤོང་ཚུལ་བཤད་པའོ། །དང་པོ་ལ་གཉིས། བསྡུས་པའི་བསྡོམ་གྱིས་མདོར་བསྟན་པ། སྡེ་ཚན་ཕྱེ་སྟེ་རྒྱས་པར་བཤད་པའོ། །དང་པོ་ནི། བརྗོད་དོན་ཀཱ་ལི་སོགས་ཀྱིས་བསྟན། གཉིས་པ་ནི། ཀུན་མཁྱེན་ཤཱཀྱ་སོགས་ཀྱིས་བསྟན། གསུམ་པ་ནི། ད་ནི་རྣམ་དབྱེ་སོགས་ཀྱིས་བསྟན། བཞི་པ་ནི། ད་ནི་འཕུལ་དང་སོགས་ཀྱིས་བསྟན། གསུམ་པ་མཐར་བརྗོད་པ་མཐར་ཕྱིན་གྱི་བྱ་བ་བཤད་པ་ལ་གཉིས། རྩོམ་པའི་དགོས་པ་རྒྱུ་མཚན་དང་བཅས་པ་བསྟན་པ་དང་། གང་གིས་བརྩམས་པའི་མཛད་བྱང་སྨོས་པའོ། །དང་པོ་ནི། དེང་སང་བྱིས་པའི་སོགས་ཀྱིས་བསྟན། གཉིས་པ་ནི། བོད་ཀྱི་བརྡའི་སོགས་ཀྱིས་བསྟན་ཏོ། །ཞེས་པའང་ཕ་སྡིངས་བཤད་གྲྭར་དགེ་རིན་པས་བྲིས་པའོ།། །།